PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra proiectului de Lege pentru ratificarea celui de Al doilea Protocol la Convenţia de la Haga din 1954 pentru  protecţia bunurilor culturale în caz de conflict armat, adoptat la Haga la 26 martie 1999

Proiectul  de Lege pentru  ratificarea celui de Al doilea Protocol la Convenţia de la Haga din 1954 pentru  protecţia bunurilor culturale în caz de conflict armat, adoptat la Haga la 26 martie 1999 (P.L.-X 474/2006) a fost transmis Comisiei pentru cultură, arte, mijloace de informare în masă, cu adresa nr. P.L-X 447 din 22 mai 2006.
Comisia pentru cultură, arte, mijloace de informare în masă a fost sesizată în fond cu acest proiect de Lege,  spre avizare fiind transmis Comisiei pentru apărare, ordine publică şi siguranţă naţională, Comisiei pentru politică externă, Comisiei pentru buget finanţe şi bănci şi Comisiei juridice, de disciplină şi imunităţi. Până la data întocmirii raportului au fost primite avize favorabile, în forma prezentată, din partea Comisiei pentru apărare, ordine publică şi siguranţă naţională, Comisiei pentru politică externă şi Comisiei juridice, de disciplină şi imunităţi. În redactarea raportului, Comisia a ţinut cont de avizul favorabil, nr. 382/14.03.2006, emis de Consiliul Legislativ.

Potrivit prevederilor art. 73  din Constituţia României, republicată, proiectul de Lege face parte din categoria legilor organice.
Proiectul de Lege a fost dezbătut în şedinţa Comisiei din ziua de 30 mai 2006.
În conformitate cu prevederile art. 54 din Regulamentul Camerei Deputaţilor, republicat, din partea Guvernului, a participat la lucrările Comisiei, d-nul Ioan Onisei, secretar de stat în Ministerului Culturii şi Cultelor.

Convenţia pentru protecţia bunurilor culturale în caz de conflict armat, adoptată la Haga, la 14 mai 1954, ca urmare a distrugerilor masive produse asupra patrimoniului cultural în timpul celui de-al doilea război mondial, reprezintă primul instrument internaţional cu vocaţie universală, care este în mod exclusiv axat pe protecţia patrimoniului cultural. Convenţia se aplică bunurilor culturale mobile şi imobile, care prezintă o mare importanţă pentru patrimoniul cultural al popoarelor, precum:  monumentele de arhitectură, de artă, siturile arheologice, operele de artă, manuscrisele şi orice tipuri de obiecte cu valoare artistică, precum  şi colecţiile ştiinţifice de orice natură indiferent de originea şi proprietarul lor. În scopul salvării şi ocrotirii bunurilor culturale, Convenţia prevede acordarea de protecţii speciale pentru un număr restrâns de adăposturi destinate protejării unor bunuri culturale mobile în caz conflict armat. Odată cu Convenţia a fost adoptat şi Protocolul pentru protecţia bunurilor culturale în caz de conflict armat, ce cuprinde o serie de prevederi esenţiale. Primul Protocol a intrat în vigoare la 7 august 1956, şi a fost ratificat de România la 21 martie1958. Distrugerea bunurilor culturale în timpul conflictelor armate de la sfârşitul anilor 80 şi începutul anilor 90 a determinat demararea unui proces de reexaminare a prevederilor Convenţiei, finalizat prin adoptarea celui de Al  doilea Protocol la Convenţia de la Haga, care dezvoltă dispoziţiile acesteia. Părţile semnatare urmează să adopte măsurile necesare pentru a incrimina în sistemul de drept naţional infracţiunile enunţate în articolul 15 al Protocolului, şi să stabilească sancţiunile  aferente acestora. Prin cele două protocoale se oferă statelor părţi instrumente cu caracter obligatoriu pentru protejarea patrimoniului cultural naţional  
La lucrările Comisiei au fost prezenţi 17  deputaţi, din totalul de 21 de membri ai Comisiei.
Raportul Comisiei a fost adoptat cu unanimitatea voturilor celor prezenţi în sală în momentul votului.
Potrivit art. 75 din Constituţia României, republicată, Camera Deputaţilor este prima Cameră sesizată.

În urma dezbaterii, Comisia pentru cultură, arte, mijloace de informare în masă propune adoptarea proiectului de Lege  pentru  ratificarea  celui de Al doilea Protocol la Convenţia de la Haga din 1954 pentru  protecţia bunurilor culturale în caz de conflict armat, adoptat la Haga la 26 martie 1999, în forma prezentată.

